2 sterf toe motorfiets, motor botsDie wrak van die motorfiets wat in die botsing betrokke was. (Foto: ER24) Twee mense is Woensdagmiddag dood toe ’n motorfiets en ’n motor op die R82 in Vereeniging in Gauteng gebots het. Ineke van Huyssteen, woordvoerder van ER24, het gesê paramedici is omstreeks 17:00 na die ongelukstoneel onbied waar hulle by hul aankoms ’n motorfietsryer aangetref het waar hy ’n ent van sy motorfiets gelê het. Die motorfietsryer is op die toneel dood verklaar. ’n Vrou is in die wrak van ’n motor op die toneel aangetref. Sy het ernstige beserings opgedoen en is deur paramedici behandel voordat sy aan haar beserings beswyk het. Shawn Herbst, woordvoerder van Netcare 911, het gesê die vrou was 52 jaar oud en die man in sy 40’s. Volgens Herbst is die omstandighede rondom die botsing nog onbekend. Die polisie was op die toneel om ondersoek in te stel. Die wrak van die motor wat in die botsing betrokke was. (Foto: ER24)